Je Haymonins li Posche, fiz Lambert, d’Esterno, et je Nycolez li clers, Garniers et Lambelins, freres, fiz Haymonet, d’Esterno, et je Jehans, Pierres et Hugues, freres, fiz Bernaut, d’Esterno, faisons savoir à touz... que nous avons vendu et outroié à noble baron Jehan, conte de Bourgoigne et signour de Salins, et à ses hoirs, à touzjoursmais permaignablement, le prel des Pontez dessous Monmaour, qui nostres estoit, par le lous et par le consentement de mons. Guyon de Bolando, chevalier, nostre signour, pour ouit livres d’estevenans, que nous avons receu en pecune nombrée et desquex nous nous tegnons pour paiez. Et ceste vendue promettons nous garantir audit conte et es siens contre toutes genz loialment et à bone foy. Et je, Guys de Bolando devantdiz, sires des proudomes devant nommez, loe et outroie ceste vendue loialment et à bone foy, ansi que dessus est devisée. En tesmoignaige de ceste chose, à nostre priere et à nostre requeste, et à la priere et à la requeste dou devantdit Guyon, chevalier, de Bolando, nostre signour, li abbes de Buillon a mis son seal pendant en ces presentes lettres. Ce fut fait l’an de l’incarnation Nostre Signour qui corroit par mil CC et cinquante et nuef, ou mois de septembre.